Koroa ubel

Koroa ubela (Sarcosphaera coronaria edo Sarcosphaera eximia) Pezizaceae familiako onddo espezie bat da. Gordinik edo gutxi eginda oso toxikoa da. Egosi luze baten ondoren, eta ateratzen den ura baztertuz, badirudi jan daitekeela.

Sinonimoak: Sarcosphaera crassa, Peziza amplissima.

Deskribapena 
Karpoforoa: 5 eta 15 cm bitarteko diametrokoa, globo formakoa, barnehutsa, zuri zikin, more kolorekoa kanpotik; izar itxuran zabaltzen da eta barruko zati emankorra, bioleta kolorekoa erakusten du. Erdi lurperatuta egoten da itxita dagoenean eta izar forman azaleratzen da irekitzen denean.

Hanka: Ez du hankarik.

Haragia: Nahiko lodia, zurixka, morea ertzean, hauskorra.

Etimologia: Sarcosphaera terminoa grekotik dator, haragia esan nahi duen "sárx sarcós" hitzetik eta esfera esan nahi duen "sphaira" hitzetik. Bola haragitsua, gaztetan duen itxuragatik. Coronaria epitetoa berriz latinetik dator, koroari dagokiona, esan nahi duen "coronarius" hitzetik. Bere ertz moztuak ematen dioten formagatik.

Toxikotasuna 
Oso toxikoa, eta hilgarria ere bai gordinik jaten bada.

Nahasketa arriskua 
Bere ezaugarriengatik oso zaila da beste espezie batekin nahastea. Geopora sumneriana delakoarekin nahas daiteke.

Sasoia eta lekua 
Udaberrian, batez ere apirilean, asko ateratzen da, bai itsas mailako pinudietan , bai mendiko pinudietan. Pagadietan ere aurki daiteke.

Banaketa eremua 
Europa, Israel, Turkiaren Asiako zatia, Ipar Afrika, Ipar Amerika.

Erreferentziak

Kanpo estekak 

Pezizaceae